Kampa z Karlovho mostu
Kampa
**Kampa** je umelý ostrov, ktorý leží v Prahe v rieke Vltava, neďaleko Malostranského nábrežia v mestskej časti Malá Strana, Praha 1. Rozloha ostrova je 5,2 ha.

Opis
----

Kampa je ostrov, ktorý oddeľuje od Malej Strany vodné rameno Čertovka (od roku 1585, kedy bola umelo vytvorená, sa jej hovorilo *Rožmberská* podľa Viléma z Rožmberku, ktorý tu vlastnil pozemky; meno *Čertovka* dostala až na konci 19. storočia podľa domu *U sedmi čertů*), a od Smíchova ju oddeľuje ulica Říční. Ostrov nadobudol pevné brehy až po roku 1600. 

Severná časť Kampy je zastavaná obytnými domami a vedie cez ňu Karlov most, južná časť ostrova má parkovú úpravu. Podľa rebríčka cestovateľského portálu VirtualTourist je to „druhý najkrajší mestský ostrov sveta".

Dejiny
------

Najstaršie zmienky o Kampe sú z roku 1169 a nachádzajú sa v zakladacej listine kostola Maltézskeho rádu z obdobia českého kráľa Vladislava II. Pôvodne sa tomuto miestu hovorilo len *Ostrov*, názov *Kampa* získalo až v roku 1770. Pôvod názvu je dodnes neznámy, niekedy sa odvodzuje od mena jedného z vlastníkov domu na tomto ostrove, Tychona Gansgeba z Kampy, ktorý býval na Ostrove – Kampe v 17. storočí, inokedy z latinského slova *campus* – pole, planina, alebo z českého slova *zákampí* – tienisté miesto. 

V minulosti tu boli najmä záhrady a už v 14. storočí sa tu nachádzali mlyny, ktoré sa od 15. storočia nazývajú *Sovovy* (alebo tiež neskôr známe ako *Odkolkovské*). Domy tu začali vyrastať až v 16. storočí, zrejme vďaka rozširujúcej sa stavebnej činnosti na Malej Strane. Ako prvé tu vyrástli mlyny s mlynskými záhradami, neskôr šľachtické záhrady. Dnes tu ešte stále môžeme nájsť pôvodné záhrady alebo pripomienky na ne, napr. *Michnovská záhrada* (bola súčasťou Michnovského paláca na Újezde), *Odkolkovská záhrada* (primknutá k Sovovým mlynom, ktoré v 19. storočí vlastnila pekárenská rodina Odkolkových), hneď vedľa nej je *Kaiserštejnská záhrada* (tiahne sa okolo dnešného Lichtenštejnského paláca až k domčeku J. Dobrovského), ktorá bola preslávená svojimi záhonmi karafiátov, a za ňou tiež *Nostická záhrada*, založená v roku 1765 vedľa Nostického paláca. Dnešné sady s rozlohou 2,65 ha vznikli spojením týchto záhrad. V 50. rokoch boli odstránené múry a ploty jednotlivých záhrad a urovnaný terén, z pôvodných zanedbaných porastov zostali len niektoré významné stromy. Do dnešnej podoby bol park upravený v rokoch 1947 – 1948.

Zaujímavosti
------------

* V domčeku, ktorý kedysi patril J. Dobrovskému, bývali aj ďalšie známe osobnosti – akademik Zdeněk Wirth, herec a spisovateľ Jan Werich či Vladimír Holan (pred domom stojí socha J. Dobrovského a na dome sú umiestnené busty J. Wericha i Z. Wirtha)
* Na Kampe žili aj ďalšie osobnosti – Adolf Kašpar, Alois Mrštík, Karel Matěj Čapek – Chod, Eduard Kohout, Jiří Trnka či Jiří Voskovec
* Od roku 1599 sa na Kampe až dodnes konajú preslávené hrnčiarske trhy
* Veľké mlynské koleso, ktoré sa točí na Čertovke, pochádza z Veľkopřevorského mlyna, ktorý tu postavili pred rokom 1400
* Na okraji Kampy na Velkopřevorskom námestí je pomaľovaný tzv. *Lennonov múr (Lennonova zeď)*, kam každoročne 8. decembra prichádzajú mladí ľudia v deň jeho tragického úmrtia zapáliť sviečky a uctiť si jeho pamiatku

Referencie
----------

1. ↑  FIALOVÁ, D. (2013): Vltavské ostrovy v Praze. Geografické rozhledy, 22, č. 4, příloha, s. 2. ISSN 1210-3004. Dostupné online. Archivované 2015-06-19 na Wayback Machine
2. ↑
3. ↑   *Archivovaná kopie* [online]. [Cit. 2019-11-19]. Dostupné online. Archivované 2016-11-05 z originálu.
4. ↑  Kampa na stránke (bývalej) Pražské informační služby

Iné projekty
------------

Commons
* Spolupracuj na Commons Commons ponúka multimediálne súbory na tému **Kampa**

Externé odkazy
--------------

* Komunitní centrum Kampa

Súradnice: 50° 05′ 13.88″ s.š. 14° 24′ 31.44″ v.d.